**STM032:00/2017**

 **luonnos 30.3.2017**

**Terveydenhuoltolain ensihoitoa koskevat muutokset vuonna 2019**

[**39 §**](http://www.finlex.fi/fi/laki/ajantasa/2010/20101326#a1326-2010) **Ensihoitopalvelun järjestäminen**

Maakunnan on järjestettävä alueensa ensihoitopalvelu. Ensihoitopalvelu on suunniteltava ja toteutettava yhteistyössä sosiaali- ja terveydenhuollon päivystysten kanssa siten, että nämä ja muut sosiaali- ja terveydenhuollon asiakkaan kotona annettavat päivystykselliset lähipalvelut yhdessä muodostavat toiminnallisen kokonaisuuden.

Ensihoitopalvelu tuotetaan viranomaistehtävänä maakunnan omana toimintana tai yhteistyössä toisen tai toisten maakuntien kanssa. Tehtävää hoitaessaan maakunta hankkii erillisiä osakokonaisuuksia muilta palveluntuottajilta siten, että 40 §;n 1 momentin 1 kohdassa tarkoitettuja palveluita on tarpeenmukaisesti saatavissa myös haja-asutusalueilla, ajallisten ja paikallisten kysyntähuippujen aikana sekä muissa vastaavissa tilanteissa, jolloin maakunta ei kyseisillä järjestelyillä tuota riittävää määrää sanottuja palveluja maakunnan väestölle.

Maakunta tekee ensihoidon palvelutasopäätöksen. Palvelutasopäätöksessä määritellään ensihoitopalvelun järjestämistapa, palvelun sisältö, ensihoitopalveluun osallistuvilta edellytetty koulutus, väestön tavoittamista kuvaavat tavoiteajat yhteistyöalueittain yhdenvertaisesti valmisteltuna, ja muut alueen ensihoitopalvelun järjestämisen kannalta tarpeelliset seikat. Palvelutasopäätöksessä on määriteltävä ensihoitopalvelun sisältö siten, että palvelu toteutetaan tehokkaasti ja tarkoituksenmukaisesti ja siinä otetaan huomioon ensihoidon ruuhkatilanteet sekä yhteistyöalueen resurssit. Ensihoitopalvelun toimijat käyttävät palvelun toteuttamisessa kansallisia korkean varautumisen viestintä- ja tietojärjestelmiä.

**40 § Ensihoitopalvelun sisältö**

Ensihoitopalveluun sisältyvät:

1)  äkillisesti sairastuneen tai loukkaantuneen potilaan hoidon tarpeen arviointi ja kiireellinen hoito ensisijaisesti terveydenhuollon hoitolaitoksen ulkopuolella, eivät kuitenkaan meripelastuslaissa [(1145/2001)](http://www.finlex.fi/fi/laki/ajantasa/2001/20011145) tarkoitetut tehtävät, tarvittaessa potilaan kuljettaminen lääketieteellisesti arvioiden tarkoituksenmukaisimpaan hoitoyksikköön ja äkillisesti sairastuneen tai vammautuneen potilaan jatkohoitoon liittyvät potilaan siirrot, silloin kun potilas tarvitsee siirron aikana vaativaa ja jatkuvaa hoitoa tai seurantaa; [(29.12.2016/1516)](http://www.finlex.fi/fi/laki/ajantasa/2010/20101326#a29.12.2016-1516)

2) ensihoitovalmiuden ylläpitäminen korkean varautumisen viestintä- ja tietojärjestelmiä ja niihin liittyvää kansallista ensihoitokertomusta hyödyntäen;

3) ensihoitolääkäritoiminta

4) ensihoidon kenttäjohtajatoiminta

5) ensivastetoiminta, jolla tarkoitetaan hätäkeskuksen kautta hälytettävissä olevan muun yksikön kuin ambulanssin hälyttämistä äkillisesti sairastuneen tai loukkaantuneen potilaan tavoittamisviiveen lyhentämiseksi ja yksikön henkilöstön antamaa hätäensiapua.

6) tarvittaessa potilaan, hänen läheisensä ja muiden tapahtumaan osallisten ohjaaminen psykososiaalisen tuen piiriin;

7) osallistuminen alueellisten varautumis- ja valmiussuunnitelmien laatimiseen sosiaali- ja terveydenhuoltoa koskevien häiriötilanteiden varalle yhdessä muiden viranomaisten ja toimijoiden kanssa;

8) virka-avun antaminen poliisille, pelastusviranomaisille, rajavartioviranomaisille ja meripelastusviranomaisille niiden vastuulla olevien tehtävien suorittamiseksi.

##### 41 § Asetuksenantovaltuus

Ensihoitopalvelun tehtävistä, ensihoidon palvelutasopäätöksen määrittelyn perusteista ja rakenteesta, ensihoitopalvelun johtamisjärjestelmästä, ensihoitopalveluun osallistuvan henkilöstön tehtävien määrittelyn perusteista ja koulutusvaatimuksista, ensihoitopalvelun yksiköistä ulkoisine tunnuksineen, ensihoitopalvelun perus- ja hoitotason määritelmistä, kiireettömästä ambulanssipalvelusta ja potilaiden siirtokuljetuksista sekä ensivastetoiminnasta säädetään sosiaali- ja terveysministeriön asetuksella.

##### 46 § Ensihoitokeskus

Sosiaali- ja terveydenhuollon järjestämisestä annetun lain 10 §:ssä tarkoitetulla yhteistyöalueella tulee olla ensihoitokeskus. Yhteistyöalueeseen kuuluvien maakuntien on sovittava ensihoitokeskuksen tehtävien järjestämisestä yhteistyösopimuksessa. Ensihoitokeskus sijoittuu hallinnollisesti yliopistollisen keskussairaalan yhteyteen.

Ensihoitokeskuksen tehtävänä on:

1) ohjata ja tukea maakuntien ensihoidon suunnittelua ja kehittämistä ja maakuntien ensihoitopalvelua yhteistyöalueellaan ja yhteen sovittaa sitä muiden yhteistyöalueiden kesken;

 2) tukea Hätäkeskuslaitosta ensihoitopalvelun tehtävien arvioinnissa ja resurssien käytössä;

3) luoda, ylläpitää ja välittää ajantasaista tilannekuvaa toimialan päivystystoiminnasta ja -resursseista;

4) valmistella ensihoidon palvelutasopäätökseen kuuluvat tavoitteet ajasta, jossa väestö sen yhteistyöalueella tavoitetaan, ottaen huomioon väestön ennakoitu palvelutarve, alueen sosiaali- ja terveystoimen päivystysrakenne ja yhteistyöalueen ensihoidon voimavarat;

5) vastata yhteistyöalueensa ensihoitohoitolääkäritasoisesta päivystyksestä ja yhteen sovittaen se muiden ensihoitokeskusten kanssa valtakunnalliseksi kokonaisuudeksi;

6) sovittaa yhteen ensihoitopalveluun kuuluvat potilassiirrot;

7) antaa Hätäkeskuslaitokselle yhteistyöalueensa sosiaali- ja terveystoimen hälytysohjeet;

8) yhdessä muiden yhteistyöalueiden kanssa valmistella ja yhteen sovittaa ensihoitopalvelun toimintaa koskevat lääketieteelliset hoito-ohjeet ja muut ensihoitopalvelua koskevat valtakunnalliset ohjeet;

9) vastata sosiaali- ja terveystoimen kansallisten korkean varautumisen viestintä- ja tietojärjestelmien aluepääkäyttötoiminnoista, vastata osaltaan järjestelmien ylläpidosta sekä vastata ensihoidon potilastietojen ja operatiivisten tietojen rekisterinpidosta kansallisessa järjestelmässä;

10) perustaa sosiaali- ja terveydenhuollon päivystystoiminnan valmiuskeskus sekä johtaa toimialan häiriötilanteita koskevien alueellisten varautumis- ja valmiussuunnitelmien laatimista yhdessä muiden viranomaisten, toimijoiden ja yhteistyöalueiden kanssa siten, että ne muodostavat kansallisen kokonaisuuden. Toimialan valmius ja varautuminen on suunniteltava yhdessä muiden kansallisten turvallisuustoimijoiden kanssa, huomioiden myös kansainvälisen avun saamisen ja antamisen mahdollisuus;

11) koordinoida kansallisesti yhtenäisen toimialan päivystystoiminnan neuvonta- ja ohjauspalvelun kehittämistä ja osallistua sen toimintaan osaltaan korkean varautumisen tietojärjestelmien avulla

Ensihoitokeskukset yhdessä yhteen sovittavat yhteistyöalueidensa ensihoitolääkäritoiminnan ja vastaavat lääkäri- ja lääkintähelikopteritoiminnan lääketieteellisestä tuesta siten, että ne muodostavat kansallisen kokonaisuuden.

Ensihoitokeskuksen yhteistyöstä sosiaalipäivystyksen kanssa säädetään sosiaalihuoltolain 29 a §:ssä.  Ensihoitokeskuksen tehtävistä voidaan antaa tarkempia säännöksiä tarvittaessa sosiaali- ja terveysministeriön asetuksella. Sosiaali- ja terveysministeriö voi antaa ensihoitokeskukselle valtakunnallisia vastuu- ja koordinointitehtäviä.

##### [73 §](http://www.finlex.fi/fi/laki/ajantasa/2010/20101326#a1326-2010) Kiireetön ambulanssipalvelu ja potilaiden siirtokuljetukset

Maakunnan tulee hankkia kilpailuttamalla sosiaali- tai terveydenhuollon hoitolaitosten vastuulla olevat ensihoitopalveluun kuulumattomat potilaiden siirtokuljetukset ja kiireettömät ambulanssipalvelut. Ensihoitopalveluun kuulumattomat potilassiirrot tarkoittavat niitä, joiden aikana potilas ei tarvitse vaativaa ja jatkuvaa hoitoa tai seurantaa. Jos siirtokuljetusten järjestäminen kilpailuttamalla ei ole mahdollista markkinapuutteen vuoksi, maakunnan on ne tuotettava. Kiireettömillä ambulanssipalveluilla tarkoitetaan maakunnan laatiman asiakassuunnitelman perusteella toteutettavien palveluiden edellyttämiä palveluita, kuten asiakkaan palvelutarpeen mukaisia kuljetuksia ammattihenkilön vastaanotolle, diagnostisiin tutkimuksiin tai kuntoutuspalveluihin.